DA Den Europæiske Unions Tidende L 307/14

KOMMISSIONENS GENNEMFØRELSESFORORDNING (EU) 2017/2178

af 22. november 2017

om ændring af forordning (EU) nr. 468/2010 om opstilling af en EU-liste over fartøjer, der udøver ulovligt, urapporteret og ureguleret fiskeri

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999 (1), særlig artikel 30, og

ud fra følgende betragtninger:

(1) I kapitel V i forordning (EF) nr. 1005/2008 fastsættes der procedurer for identifikation af fiskerfartøjer, der udøver ulovligt, urapporteret og ureguleret fiskeri (IUU-fiskerfartøjer), og procedurer for opstilling af en EU-liste over sådanne fartøjer (»EU-listen«). I artikel 37 i nævnte forordning fastsættes det, hvilke foranstaltninger der skal træffes over for fiskerfartøjer opført på den pågældende liste.

(2) EU-listen over IUU-fartøjer blev opstillet ved Kommissionens forordning (EU) nr. 468/2010 (2) og senere ændret ved gennemførelsesforordning (EU) nr. 724/2011 (3), (EU) nr. 1234/2012 (4), (EU) nr. 672/2013 (5), (EU) nr. 137/2014 (6), (EU) 2015/1296 (7) og (EU) 2016/1852 (8).

(3) I henhold til artikel 30, stk. 1, i forordning (EF) nr. 1005/2008 skal fartøjer, der er opført på IUU-lister vedtaget af regionale fiskeriforvaltningsorganisationer, opføres på EU-listen.

(4) Samtlige regionale fiskeriforvaltningsorganisationer skal i henhold til deres respektive regler opstille og regelmæssigt ajourføre lister over IUU-fartøjer (9).

(5) Kommissionen skal i henhold til artikel 30 i forordning (EF) nr. 1005/2008 ajourføre EU-listen, så snart den fra de regionale fiskeriforvaltningsorganisationer har modtaget listerne over fiskerfartøjer, som formodes at have udøvet IUU-fiskeri, eller for hvilke det bekræftes, at de har udøvet sådant fiskeri. Eftersom Kommissionen har modtaget nye lister fra de regionale fiskeriforvaltningsorganisationer, bør EU-listen ajourføres.

(6) Eftersom ét og samme fartøj kan være opført under forskellige navne og/eller flag, alt efter hvornår det er blevet opført på de regionale fiskeriforvaltningsorganisationers lister, bør den ajourførte EU-liste indeholde de forskellige navne og/eller flag som fastslået af de relevante regionale fiskeriforvaltningsorganisationer.

(7) Fartøjet »Viking« (10), som i øjeblikket er opført på EU-listen, er slettet fra den liste, der er opstillet af Kommissionen for Bevarelse af de Marine Levende Ressourcer i Antarktis (CCAMLR), eftersom det blev sænket af de indonesiske myndigheder den 14. marts 2016. Nævnte fartøj bør derfor slettes fra EU-listen, selv om det endnu ikke er slettet fra den liste, der er opstillet af Den Almindelige Kommission for Fiskeri i Middelhavet (GFCM).

(8) Forordning (EU) nr. 468/2010 bør derfor ændres.

(9) Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur —

VEDTAGET DENNE FORORDNING:

Artikel 1

Del B i bilaget til forordning (EU) nr. 468/2010 erstattes af teksten i bilaget til nærværende forordning.

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 22. november 2017. På Kommissionens vegne Jean-Claude JUNCKER Formand

(1) EUT L 286 af 29.10.2008, s. 1.

(2) EUT L 131 af 29.5.2010, s. 22.

(3) EUT L 194 af 26.7.2011, s. 14.

(4) EUT L 350 af 20.12.2012, s. 38.

(5) EUT L 193 af 16.7.2013, s. 6.

(6) EUT L 43 af 13.2.2014, s. 47.

(7) EUT L 199 af 29.7.2015, s. 12.

(8) EUT L 284 af 20.10.2016, s. 5.

(9) Seneste ajourføringer: CCAMLR: 2016/2017-listen over IUU-fartøjer som vedtaget på CCAMLR's 35. årsmøde afholdt den 17. til den 28. oktober 2016; SEAFO: SEAFO's liste over IUU-fartøjer som vedtaget på SEAFO-Kommissionens 13. årsmøde afholdt den 28. november til den 2. december 2016; ICCAT: 2016-listen over IUU-fartøjer som vedtaget på ICCAT-Kommissionens 20. ekstraordinære møde afholdt den 14. til den 21. november 2016; IATTC: 2017-listen som vedtaget på IATTC's 92. møde afholdt den 24. til den 28. juli 2017; NEAFC: B-listen over IUU-fartøjer, AM 2016-40, som vedtaget på det 35. årsmøde afholdt den 14. til den 18. november 2016; NAFO: 2016-listen over IUU-fartøjer som vedtaget på det 38. årsmøde afholdt den 19. til den 23. september 2016; WCPFC: 2017-listen over IUU-fartøjer gældende fra den 7. februar 2017 som vedtaget på WCPFC-Kommissionens 13. ordinære møde afholdt den 5. til den 9. december 2016; IOTC: IOTC's liste over IUU-fartøjer som godkendt på IOTC's 21. møde afholdt den 22. til den 26. maj 2017; GFCM: 2016-listen over IUU-fartøjer som vedtaget på det 40. møde afholdt den 30. maj til den 3. juni 2016; SPRFMO: 2017-listen over IUU-fartøjer som vedtaget på SPRFMO-Kommissionens 5. møde afholdt den 18. til den 22. januar 2017.

(10) IMO-identifikationsnummer: 8713392.